המצור על ליל ב-1708

מפת פרישת כוחות המצור על ליל ב-1708|שמאל|ממוזער|250px
[אנדרטה הניצבת בכניסה ל[מצודת ליל ומנציחה את לואי פרנסואה, דוכס בופלר שעמד בראש הכוחות הצרפתים הנצורים|שמאל|ממוזער|250px]]
[תבליט עכשווי של ביצורי העיר ליל ההיסטוריים. המבט הוא ממזרח וברקע ניתן לראות את [מצודת ליל אליה התכנסו הנצורים לאחר כניעת העיר|שמאל|ממוזער|250px]]
**המצור על ליל** (בצרפתית: **Siège de Lille**) התחולל ב-1708, במהלך מלחמת הירושה הספרדית, כשכוחות משותפים של ממלכת בריטניה הגדולה, האימפריה הרומית הקדושה והרפובליקה ההולנדית צרו על העיר ליל, שהייתה בשליטת ממלכת צרפת.

המצור נמשך כשלושה חודשים ועל אף שהסתיים בתבוסת הצרפתים ובכיבוש העיר הוא נתפס בעיני הצרפתים כהישג לאחר שהלחימה גרמה לנפגעים רבים בצד התוקף והביאה לעצירת המשך ההתקדמות שלהם לפריז.

## רקע
### מלחמת האצלה

מלחמת ההאצלה התחוללה בשנים 1668-1667 בין ספרד וצרפת על רקע דרישתה של צרפת לקבל מספרד אדמות בצפון צרפת ודרום בלגיה של היום. לטענת הצרפתים זכותם על אדמות אלו הואצלה להם מכוח נישואיו של מלך צרפת, לואי הארבעה עשר עם מריה תרסה, בתו הבכורה של פליפה הרביעי, מלך ספרד.

בשיאה של המערכה, ב-1667, צרו הצרפתים על ליל וכבשו אותה. לאחר ניצחון זה מונה סבסטיאן דה וובאן לחזק את ביצורי העיר, דבר שבוצע בשנים שלאחר כיבושה.

### מלחמת הירושה הספרדית

ב-1700 נפטר קרלוס השני, מלך ספרד. קרלוס שלא הותיר אחריו בנים הוריש את ממלכתו לפליפה החמישי, דוכס אנז'וּ ונכדו של לואי הארבעה עשר, מלך צרפת. מהלך זה הפר את מאזן הכוחות בין הממלכות האירופאיות בכך שנתן יתרון לשילוב של צרפת-ספרד, וגרם לפרוץ מלחמת הירושה הספרדית ב-1701. במלחמה זו היו מעורבות רוב ממלכות אירופה וביניהן ממלכת צרפת, הקיסרות הרומית הקדושה, ממלכת אנגליה, הרפובליקה ההולנדית, ספרד ההבסבורגית וממלכת פורטוגל כשכל אימפריה שאפה לחזק את מעמדה ובמקביל למנוע מיריבותיה להוות גורם דומיננטי ביבשת. האימפריות השונות כרתו בריתות ביניהן באופן שיצר שני מחנות כשבראש מחנה אחד עמדו צרפת וספרד ובראש המחנה השני עמדו בריטניה, הולנד ופרוסיה.

המלחמה שהחלה ב-1701 נמשכה עד 1715 והביאה לשינויים גיאוגרפיים כמו גם לשינויים במאזן הכוחות כשספרד וצרפת נחלשו. בין השאר, התחולל בתקופה זו קרב על ליל.

## המערכה על ליל
### לקראת מצור
ב-15 ביולי 1708 התחולל קרב אאודנארדה  בו הביסה קואליציה של ממלכת בריטניה הגדולה, האימפריה הרומית הקדושה והרפובליקה ההולנדית את צבא צרפת. אאודנארדה נמצאית כ-50 ק"מ מצפון מזרח לליל ועם סיום הקרב החלו כוחות הקואליציה, המתנגדים לצרפת, להתקדם לכוון ליל כשיעדם הסופי הייתה פריז.

הנהגת ליל, שצפתה את כוונות כוחות הקואליציה, החלה להתארגן להתקפה. כבר באמצע יולי 1708 הגיע מושל ליל, לואי פרנסואה, דוכס בופלר, לעיר מאזור פריז בראש כ-9,000 לוחמים כשבשלהי יולי הגיעו עוד כ-6,000 אנשי מיליציה לעיר. אנשי העיר החלו לאגור מזון אולם הודיעו למושל שאינם מוכנים לאחוז נשק כדי להגן על עירם.

בתחילת אוגוסט 1708 החל כוח המשמר לשפר את ביצורי העיר כשבין השאר נוקה כל השטח שמחוץ לחומות על ידי כריתת עצים ושריפת בתים, נבנו ביצורים ועוד. כמו כן נפתחו סכרים על נהר דוול , שעובר ממערב לעיר דבר שגרם להצפת שטחים נרחבים באופן שיכל למנוע מעבר כוחות צבא.

### המצור
ב-12 באוגוסט 1708 הגיע חיל החלוץ של הצבא הפרוסי, בפיקודו של הנסיך אויגן מסבויה, לשערי העיר. במהלך הימים הבאים הגיעו שאר כוחות הקואליציה לעיר בהיקף של כ-75,000 חיילים כשברשותם 94 תותחים ו-60 מרגמות.

כוחות הקואליציה נפרסו מסביב לעיר והחלו בהקמת תשתית מצור שכללה תעלות ועמדות. בגלל גודלה של העיר הצליחו הפרוסים להציב רק קו אחד של חיילים וגם הוא לא היה רציף.

ב-22 באוגוסט החלו הפרוסים לתקוף את הנצורים דרך הפינה הצפון מזרחית של העיר ובימים הבאים הצליחו להתקדם תוך כיבוש מצדיות צרפתיות שהגנו על העיר וקיעקוע חומות המגן בעזרת ארטילריה. החיילים הנצורים יצאו מדי פעם לפשיטות על עמדות התותחים הפרוסיות והצליחו להרוס חלק מהתותחים אך לפרוסים היו מספר רב של תותחים רזרבים על מנת להחליף את אלו שניזוקו. 

בשלהי ספטמבר ביקש מושל העיר לואי פרנסואה סיוע צבאי ולעזרתו יצא כוח של 2,000 חיילים בפיקודו של כריסטיאן לואי דה מונמרנסי-לוקסמבורג . כוח זה הצליח לחדור, לעיר על אף המצור, ואף להביא עימו כ-20 טון חומרי נפץ לרובים ולתותחים הצרפתים.

באותה תקופה פעל בצפון צרפת צבאו של לואי ז'וזף דה בורבון, הדוכס מוונדום שמנה כ-120,000 איש. הנצורים קיוו שהדוכס יבוא לעזרתם אך הוא החליט לא לתקוף.

### כניעת העיר ליל והמצודה
ב-22 באוקטובר, לאחר שהנסיך אויגן מסבויה הצליח להדק את המצור על העיר ולאחר שכמעט אזלה לנצורים התחמושת, החליט מושל העיר, לואי פרנסואה, לסגת מהעיר ולמסור אותה לפרוסים.

ב-25 באוקטובר נסוגו לואי פרנסואה וכ-4,500 מחייליו למצודת ליל שממערב העיר וב-28 באוקטובר 1708 נכנסו הפרוסים לעיר בהתאם להסכם כניעה אזרחי שחתמו נציגי תושבי העיר.

לואי פרנסואה המשיך להאחז במצודת ליל ולהילחם. ב-1 בדצמבר קיבל מכתב ממלך צרפת שעודד אותו להיכנע ובסופו של דבר נכנע לפרוסים ב-9 בדצמבר 1708 לאחר שנשאר ללא תחמושת ומזון.

### לאחר הכניעה
לאחר הכניעה שוחרר לואי פרנסואה משבי הפרוסים והתייצב בארמון ורסאי, בפני מלך צרפת לואי הארבעה עשר, כדי לבקש את סליחתו. כניעתו של מושל ליל אחרי מצור כל כך ממושך ומול כוח עדיף התקבלה בהבנה ובסלחנות על ידי המלך וחצרו. כמו כן עיכב המצור הממושך את התקדמות כוחות הקואליציה עד תחילת החורף ועד שמזג האוויר החל להשפיע על קצב התקדמות הכוחות.

לאחר כיבוש ליל, במקום להמשיך לפריז, פנו הנסיך אויגן מסבויה ושותפו למערכה בפלנדריה, ג'ון צ'רצ'יל, הדוכס הראשון ממרלבורו, צפונה כדי לכבוש את העיר גנט בה התבצרו חיילים צרפתים שברחו מאאודנארדה  לאחר קרב אאודנארדה.

ניצחונות אלו של הקואליציה הביאו את לואי ה-14 להורות לכל הצרפתים לפנות את פלנדריה.

לאחר כיבוש ליל היא הועברה לידי הרפובליקה ההולנדית והוחזרה לצרפת רק ב-1713 במסגרת הסכם אוטרכט.

## לקריאה נוספת

* Maurice Sautai , The Siege of the City and Citadel of Lille in 1708 , Lille: Lefebvre-Ducrocq, 1899.
* Alexandre de Saint-Léger, History of Lille from the 17th century to 1789 , Cressé, regionalisms edition,2013, 180  p. (), p.  31-34 & 35-39
* John Lynn, The Wars of Louis XIV, 1667-1714 , New York, Longman,1999 (), p.  321.
* Brun-Lavainne, Élie Benjamin Joseph (1838). Les sept sièges de Lille: contenant les relations de ces sièges, appuyées des chartes, traités, capitulations et de tous les documents historiques que s'y rattachent, avec trois plans aux époques de 1667, 1708 et 1792
* Ostwald, Jamel (2006). Vauban under Siege: Engineering Efficiency and Martial Vigor in the War of the Spanish Succession. Brill. 
* Oury, Clément (2020). La Guerre de succession d'Espagne : la fin tragique du Grand Siècle
* Treasure, Geoffrey (1985). The Making of Modern Europe, 1648-1780. Routledge. 
* Nimwegen, Olaf van (1995). De subsistentie van het leger: Logistiek en strategie van het Geallieerde en met name het Staatse leger tijdens de Spaanse Successieoorlog in de Nederlanden en het Heilige Roomse Rijk (1701-1712) [The subsistence of the Allied and especially the Dutch army during the War of the Spanish Succession] (Thesis) (in Dutch). Universiteit Utrecht
* Veenendaal, A J (1970). Bromley, JS (ed.). The New Cambridge Modern History: Volume 6, The war of the Spanish succession in Europe. Cambridge University Press. 


## קישורים חיצוניים

* כריסטיאן דה להסאל, אובדן ליל ב-1708, ספר באתר persee.fr, 1982 
* המצור על ליל ב-1708, ספר באתר gallica.bnf.fr, 1910 
* המצור על ליל ב-1708, באתר magenealogie.eklablog.com, 24 בספטמבר 2017 
* מפת המצור על ליל ב-1708, באתר militarymaps.rct.uk
* המצור על ליל ב-1708, באתר history-maps.com

## ביאורים

## הערות שוליים

קטגוריה:צרפת: קרבות
קטגוריה:1708
קטגוריה:ליל: היסטוריה צבאית